Diari Oficial de la Generalitat Valenciana


Sumari del DOGV 6034, del 12-06-2009 (2009/6766)

RESOLUCIÓ de 8 de juny de 2009, de la presidenta del Consell Valencià de l'Esport, per la qual es convoquen subvencions per a l'organització d'activitats per a la formació en l'àmbit de l'activitat física i de l'esport durant l'any 2009.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6034

Data del DOGV
:   12-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6766


Data del document
:   08-06-2009

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * ajuda pública
    * suport econòmic
    * esport

RESOLUCIÓ de 8 de juny de 2009, de la presidenta del Consell Valencià de l'Esport, per la qual es convoquen subvencions per a l'organització d'activitats per a la formació en l'àmbit de l'activitat física i de l'esport durant l'any 2009. [2009/6766]
La Llei 4/1993, de 20 de desembre, de la Generalitat, de l'Esport de la Comunitat Valenciana, en l'article tercer, apartat l), establix com una de les línies generals d'actuació de la Generalitat la formació i actualització del personal tècnic i la regulació de les titulacions esportives.
L'esmentada Llei de l'Esport de la Comunitat Valenciana establix en l'article 20 que les federacions esportives col·laboraran i programaran junt amb la Generalitat la formació de tècnics esportius.
En virtut d'això, i fent ús de les competències assignades en la Llei 3/2006, de 12 de maig, de la Generalitat, de Creació del Consell Valencià de l'Esport, i del Decret 170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i d'acord amb el que establix l'article 35 de la Llei 5/1983, de 30 de desembre de Govern Valencià i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, resolc:
Primer
Convocar la concessió de subvencions per a entitats que organitzen activitats formatives en la Comunitat Valenciana, dins de l'àmbit de l'activitat física i de l'esport, al llarg de l'any 2009, per un import global màxim de 60.000 euros, amb càrrec al capítol IV dels pressupostos del Consell Valencià de l'Esport per al 2009.
Les ajudes que es convoquen i regulen per la present resolució podran ser d'alguna de les següents modalitats i per l'import global que s'indica:
- Ajudes per a federacions esportives de la Comunitat Valenciana que organitzen cursos de formació dirigits a diplomar entrenadors esportius en les diferents modalitats esportives, a les quals es referixen específicament les bases que apareixen en l'annex I: 30.000 euros, amb càrrec a la línia pressupostària T2794000.
- Ajudes per a entitats que organitzen activitats de formació permanent de tècnics i professionals en l'àmbit de l'activitat física i de l'esport amb caràcter extraordinari en la Comunitat Valenciana, sempre que s'enquadren en les àrees d'interés prioritari a què es referixen de forma específica les bases que apareixen en l'annex II: 30.000 euros, amb càrrec a la línia pressupostària T2793000.
Segon
Establir una prelació entre les sol·licituds presentades per mitjà de la seua comparació atenent els criteris de valoració fixats en les bases que figuren com a annexos I i II, adjudicant només aquelles que hagen obtingut major valoració fins a l'esgotament del crèdit pressupostari consignat a este efecte.
Tercer
Aprovar les bases per les quals es regirà la present convocatòria, que figuren com a annexos I, II i III.
Quart
Que les ajudes convocades per la present convocatòria no precisen notificació a la Comunitat Europea per no reunir els requisits de l'article 87 del TCE, segons disposa el Decret 147/2007, de 7 de setembre, del Consell, ja que estes no suposen cap avantatge econòmic atés que les entitats a què van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.
DISPOSICIÓ FINAL
La present resolució produirà efectes des del dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició, o bé caldrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Cultura i Esport-presidenta del Consell Valencià de l'Esport en el termini d'un mes a comptar de l'endemà de la publicació de la present resolució en el Diari Oficial de la Comunitat Valenciana, excloses les administracions públiques de conformitat amb el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Comunitat Valenciana.
València, 8 de juny de 2009.- La consellera de Cultura i Esport i presidenta del Consell Valencià de l'Esport, p. d. (Resolució 29.12.2006, DOCV 5435), la secretària autonòmica d'Esport i vicepresidenta del Consell Valencià de l'Esport: Niurka Montalvo Amaro.
ANNEX I
Bases per les quals es regula la concessió de subvencions per a l'organització de cursos de formació dirigits a diplomar entrenadors en les diferents modalitats esportives per a l'any 2009.
Primera. Beneficiaris
Podran ser beneficiaris de les ajudes previstes en este annex les federacions esportives de la Comunitat Valenciana que complisquen els requisits següents:
1.1. Estar inscrites en el Registre d'Entitats Esportives de la Comunitat Valenciana.
1.2. Tots aquells altres requisits que establix l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre).
Segona. Objecte i aplicació de les ajudes
2.1. Les subvencions podran sol·licitar-se per a cobrir parcialment les despeses que es generen en l'exercici 2009 pel desenvolupament de cursos de formació dirigits a diplomar entrenadors en les diferents modalitats esportives, en els quals les federacions esportives organitzen les proves d'accés, el bloc específic i el control del període de pràctiques.
2.2. Les despeses a què es podran destinar les subvencions seran:
- Honoraris del professorat.
- Despeses de material didàctic.
- Despeses d'organització i gestió de l'activitat (màxim el 10% del balanç final de l'activitat).
Tercera. Requisits de les activitats
3.1. Només podran ser objecte de subvenció aquells cursos adaptats en la seua programació i requisits al que establix la Resolució de 24 de març de 2009, de la vicepresidenta del Consell Valencià de l'Esport (DOCV de 8.04.2009), per la qual es regulen els requisits, condicions i característiques de les formacions en matèria esportiva conduents a l'obtenció de diplomes i certificats d'entrenadors esportius a la Comunitat Valenciana, d'acord amb el que establix el Reial Decret 1363/2007, de 24 d'octubre, i l'Orde ECC/310/2002, de 16 de desembre.
3.2. Els cursos de formació dirigits a diplomar entrenadors en les diferents modalitats esportives hauran d'haver obtingut l'autorització administrativa a què es referix la base segona de l'annex I de la Resolució de 24 de març de 2009, i resta de normativa que els siga aplicable.
3.3. De forma excepcional, i en relació amb el que establix el punt anterior, les federacions amb modalitats esportives autòctones podran sol·licitar subvencions a l'empara de la present resolució per als cursos d'entrenadors que programen, sempre que seguisquen els requisits establits en els apartats anteriors.
3.4. Per a l'accés a les ajudes per a l'organització dels cursos dirigits a diplomar entrenadors esportius en les diferents modalitats esportives serà necessari en qualsevol cas un mínim de 10 alumnes matriculats.
Excepcionalment, durant l'any 2009, una federació esportiva podrà presentar un nombre d'alumnes inferior al mínim necessari quan concórreguen circumstàncies d'especial interés, degudament acreditades i justificades per part seua.
Quarta. Import de les ajudes
4.1. L'import global màxim destinat a les ajudes referides en el present annex I serà de 30.000 euros, amb càrrec al capítol IV, línia de subvenció T2794000, dels pressupostos del Consell Valencià de l'Esport per a l'any 2009.
4.2. La subvenció màxima concedida a una federació per a l'organització dels cursos no podrà ser, en cap cas, superior a 5.000 euros.
Quinta. Sol·licituds i documentació
5.1. Les sol·licituds es realitzaran per mitjà d'instància dirigida al Consell Valencià de l'Esport, segons el model que figura com a annex I A de la present resolució. Este imprés es trobarà a disposició dels interessats en les delegacions territorials del Consell Valencià de l'Esport d'Alacant, Castelló i València i en la web www.cve.gva.es.
5.2. L'imprés normalitzat de sol·licitud, degudament emplenat, anirà acompanyat de la següent informació i documentació:
a) Còpia del projecte esportiu de l'activitat autoritzat o presentat per a la seua autorització en el Consell Valencià de l'Esport, en compliment del que s'indica en la base 3.2.
b) Pressupost de l'activitat, ingressos i despeses totals del curs, especificant a més aquells que es produïsquen exclusivament en l'exercici econòmic corrent, incloent totes les ajudes concedides i/o sol·licitades, així com les aportacions tècniques i materials que realitza cadascuna, concretant en qualsevol cas el concepte a què es destina la subvenció sol·licitada.
c) En el cas de sol·licituds de cursos de nivell I: acta de la prova d'accés degudament emplenada, signada pel tribunal que es va especificar en el projecte i segellada per la federació; requisits acadèmics i fotocòpia del DNI dels alumnes qualificats com a aptes i justificants de pagament del bloc comú.
d) En el cas de sol·licituds de cursos de nivell II i nivell III: relació d'alumnes degudament emplenada, signada pel/la director/a del curs i segellada per la federació, requisits acadèmics i fotocòpia del DNI dels alumnes qualificats com a aptes, acreditació d'estar en possessió de la titulació de nivell I o de nivell II i justificants de pagament del bloc comú.
e) Dades relatives al nombre de llicències d'esportistes, especificats per categories, i d'entrenadors, per nivell de formació i per províncies; nombre d'entitats o clubs i nombre d'equips per províncies. Estes dades s'aportaran en relació a la seua modalitat i, si és el cas, especialitat esportiva corresponent i per a la temporada en curs, segons el model que figura com a annex II A de la present resolució.
5.3. A més de la documentació ressenyada en el punt anterior, les sol·licituds hauran d'acompanyar-se de la documentació que s'indica en la base 1 de l'annex III.
Sexta. Valoració de les sol·licituds
6.1. La valoració de les sol·licituds, amb la distribució del global de les subvencions que van a concedir-se, s'efectuarà atenent els criteris següents:
6.1.1. Es puntuarà cada bloc específic dels nivells I, II i III que s'organitze d'acord amb el que establix la Resolució de 24 de març de 2009, de la vicepresidenta del Consell Valencià de l'Esport (DOCV de 8/04/2009), segons el barem següent:
a) Per l'organització del bloc específic de nivell I en 2008: 30 punts
b) Per l'organització del bloc específic de nivell II en 2008: 50 punts
c) Per l'organització del bloc específic de nivell III en 2008: 70 punts
Es puntuaran, així mateix, els següents aspectes globals de la federació que organitza el curs:
- La major demanda de formació d'entrenadors esportius per al nivell i modalitat o especialitat esportiva de l'activitat per a la qual es sol·licita subvenció, valorant la relació entre el nombre de llicències d'esportistes, nombre d'entitats o clubs i equips federats i llicències d'entrenadors de cada nivell, es valorarà fins a 10 punts.
L'experiència de l'entitat en l'organització d'activitats de semblant naturalesa, l'efectiu aprofitament de subvencions concedides a este efecte en les convocatòries corresponents als dos exercicis anteriors i l'equilibri i ordenació del pressupost d'ingressos i despeses, aportació d'altres entitats o patrocinadors, etc., es valoraran fins a 10 punts.
La necessitat d'utilització d'instal·lacions específiques singulars i la necessitat de desplaçament a estes es valoraran fins a 10 punts.
6.2. Una vegada valorats els expedients de totes les federacions sol·licitants, s'adjudicaran mòduls de subvenció en funció de la puntuació obtinguda fins a esgotar el crèdit consignat.
ANNEX II
Bases per les quals es regula la concessió de subvencions per a l'organització d'activitats de formació permanent de tècnics i professionals en l'àmbit de l'activitat física i de l'esport, amb caràcter extraordinari a la Comunitat Valenciana per a l'any 2009.
Primera. Beneficiaris
Podran sol·licitar estes ajudes les universitats, federacions esportives, ens locals, ajuntaments i altres entitats sense ànim de lucre, públiques o privades, de la Comunitat Valenciana.
Segona. Objecte i aplicació de les ajudes
2.1. Les subvencions podran sol·licitar-se per a cobrir parcialment les despeses per l'organització i realització d'activitats de formació permanent de tècnics i professionals de l'activitat física i de l'esport, i que tinguen caràcter extraordinari, dins de la Comunitat Valenciana, l'organització de les quals genere despeses en l'exercici econòmic 2009, i sempre que s'enquadren en les àrees d'interés prioritari establides pel Consell Valencià de l'Esport i a les quals es referix específicament la base tercera.
2.2. Les despeses a què es podran destinar les subvencions seran:
- Honoraris del professorat.
- Despeses de material didàctic.
- Despeses d'organització i gestió de l'activitat (màxim el 10% del balanç final de l'activitat).
Tercera. Requisits de les activitats
3.1. Les activitats objecte de subvenció de la present convocatòria hauran d'enquadrar-se com a mínim en una de les àrees d'interés prioritari que s'especifiquen a continuació:
a) Àrea de rendiment esportiu. Atés dins d'esta les activitats referides a àmbits propis de l'entrenament en una o diverses modalitats esportives reconegudes oficialment i a aquelles ciències auxiliars que estiguen relacionades, com la medicina, fisiologia, la biomecànica i altres que puguen considerar-se com a tals.
b) Àrea de gestió esportiva. Atés dins d'esta les activitats dirigides a la gestió i direcció d'entitats, programes o instal·lacions esportives.
c) Àrea d'educació en valors en l'esport i l'activitat física. Atés dins d'esta les activitats dirigides a proporcionar als alumnes, esportistes, pares, professors, entrenadors, tècnics i gestors de l'esport, els instruments, els continguts, els suggeriments i propostes necessàries per al desenvolupament d'estos.
d) Àrea d'esport per a majors. Atés dins d'esta les activitats dirigides a l'estudi de l'entrenament de manteniment de persones de la 3ª edat.
e) Àrea d'esport per a escolars. Atés dins d'esta les activitats dirigides a coordinar els agents esportius que interactuen en l'activitat esportiva en l'edat escolar (xiquets/es, associacions de pares/mares, federacions, clubs i centres escolars).
f) Àrea d'esport per a la dona. Atés dins d'esta les activitats dirigides a analitzar la problemàtica amb què es troben les dones en l'àmbit de l'esport, així com el plantejament d'estratègies i accions per a aconseguir una major equitat en la pràctica esportiva.
3.2. Les entitats beneficiàries hauran de ser les que organitzen, gestionen l'activitat i expedisquen els certificats d'aprofitament als participants en l'activitat formativa objecte de subvenció.
3.3. S'entendran dins de la present resolució les activitats de formació que convoquen les universitats de la Comunitat Valenciana, sempre que es programen amb una càrrega lectiva superior als quatre crèdits i no formen part de cursos de doctorat.
3.4. En relació amb les activitats de formació organitzades per les universitats de la Comunitat Valenciana, s'entendrà que poden ser objecte de subvenció a l'empara de la present resolució les activitats de formació de postgrau i màster universitaris.
3.5. Quan l'activitat de formació objecte de la sol·licitud de subvenció comprenga una duració superior a un any natural o més d'un curs acadèmic, únicament podrà ser objecte de subvenció el primer any natural o el primer curs acadèmic.
3.6. Queden expressament fora de l'àmbit de les subvencions previstes en el present annex II les activitats següents:
a) Activitats formatives organitzades per la universitat, excepte les que s'especifiquen en l'apartat 3.3.
b) Cursos que comporten l'obtenció de títol acadèmic, incloent aquells seminaris o activitats que formen part del seu pla d'estudis.
c) Cursos específics de formació del professorat, o cursos i programes de formació esportiva ordinaris que programen periòdicament universitats i altres entitats docents.
d) Cursos destinats a titular o obtindre diplomes de capacitació referits a modalitats esportives de:
- Instructors, monitors, experts, especialistes o altres capacitacions que puguen convocar distintes entitats.
- Entrenadors i tècnics esportius que organitzen les federacions esportives.
3.7. Una mateixa entitat només podrà sol·licitar subvenció per a dos activitats formatives com a màxim. No podran ser objecte de subvenció els programes compostos per diverses activitats formatives.
Quarta. Import de les ajudes
4.1. L'import global màxim destinat a les ajudes referides en el present annex II serà de 30.000 euros, amb càrrec al capítol IV, línia de subvenció T2793000, dels pressupostos del Consell Valencià de l'Esport per al 2009.
4.2. L'import màxim global que podrà percebre una mateixa entitat beneficiària per la totalitat de les activitats que organitze serà de 6.000 euros.
Quinta. Sol·licituds i documentació
5.1. Les sol·licituds es realitzaran per mitjà d'instància dirigida al Consell Valencià de l'Esport, segons el model que figura com a annex I B de la present resolució.
5.2. L'imprés normalitzat de sol·licitud, degudament emplenat i signat pel responsable legal de l'entitat, anirà acompanyat de la següent informació i documentació:
5.2.1. Projecte de l'activitat en què s'especifique:
a) Classificació de l'activitat dins d'una o més àrees d'interés prioritari.
b) Programa de l'activitat, amb hores lectives per matèries.
c) Calendari de l'activitat especificant dates, horaris, instal·lacions i localitats de celebració.
d) Dades d'identificació del/la director/a del curs i relació del professorat, incloent el seu currículum.
e) Plantilla resum de dades que figura com a annex II B.
5.2.2. Pressupost detallat dels ingressos i despeses generades per l'activitat objecte de la subvenció, especificant a més aquells que es produïsquen exclusivament en l'exercici econòmic corrent, els ingressos d'altres institucions o entitats col·laboradores detallant aportacions econòmiques, incloses totes les ajudes concedides i/o sol·licitades i concretant el concepte a què es destina la subvenció sol·licitada.
5.2.3. Les entitats privades hauran d'acreditar la seua existència presentant còpia confrontada dels seus estatuts i un certificat que acredite la representació de la persona signant de la sol·licitud.
5.3. A més de la documentació ressenyada en el punt anterior, les sol·licituds hauran d'acompanyar-se de la documentació que s'indica en la base 1 de l'annex III.
Sexta. Valoració de les sol·licituds
6.1. La valoració de les sol·licituds amb la distribució del global de les subvencions que es van a concedir s'efectuarà atenent els criteris següents:
6.1.1. El nombre d'hores lectives i la relació entre estes i les característiques de l'activitat programada es valoraran fins a 30 punts.
6.1.2. El volum total de la despesa i l'equilibri pressupostari es valorarà fins a 30 punts.
6.1.3. El programa de l'activitat, l'interés d'esta, el quadro de professionals que hi participen i el seu àmbit es valoraran fins a 30 punts.
6.1.4. Altres millores proposades pel sol·licitant i/o altres consideracions de la comissió tècnica de valoració i que no estiguen incloses en els apartats anteriors es valoraran fins a 10 punts.
6.2. Una vegada valorats els expedients de totes les entitats sol·licitants, s'adjudicaran mòduls de subvenció en funció de la puntuació obtinguda fins a esgotar el crèdit consignat.
ANNEX III
Bases comunes d'aplicació a les sol·licituds de subvencions previstes en els annexos I i II de la present resolució.
Primera. Documentació
A més de la informació i documentació assenyalada en la base 5 dels annexos I i II, les sol·licituds hauran d'acompanyar-se de la documentació següent:
1.1. Fitxa de manteniment de tercers, en la qual conste la titularitat del compte bancari on es vol rebre la subvenció sol·licitada, segons el model inclòs com a annex IV d'esta resolució.
No serà necessària la seua presentació quan les dades bancàries aportades per a rebre la subvenció ja consten en el Consell Valencià de l'Esport per haver rebut altres subvencions; per tant, en este cas, s'indicaran únicament les dades bancàries i la convocatòria en què va ser entregada.
1.2. Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat D de la sol·licitud de subvenció.
1.3. Documentació acreditativa de que es troba al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 maig de 1996, de la Conselleria d'Economia, Hisenda i Ocupació (DOGV núm. 2775 de 21/06/96), l'article 2 de la qual remet indirectament al Reial Decret 1098/2001, article 13 i 14, per derogació del Reial Decret 390/1996. Excepte els exonerats per l'article 3 de l'orde esmentada, entre altres, subvencions lliurades a favor d'entitats locals o totes aquelles que en conjunt no superen la quantia de mil huit-cents tres euros i quatre cèntims per concepte i any.
No serà necessària la presentació de la documentació requerida en l'apartat anterior quan ja s'hagen presentat en original, dins del mateix exercici econòmic, davant del Consell Valencià de l'Esport, en compliment de la mateixa o similar convocatòria de subvencions. En este cas s'haurà d'indicar en quina convocatòria de sol·licitud d'ajudes ha sigut presentada la referida documentació i que tals certificats estiguen vigents en eixe moment.
1.4. A més de la informació i documentació ja assenyalada, el Consell Valencià de l'Esport podrà, en qualsevol moment de la tramitació de l'expedient, demanar qualsevol altra documentació que considere necessària per al millor coneixement i comprensió de l'aplicació de la subvenció.
Segona. Sol·licituds
2.1. Les sol·licituds es presentaran en el Registre del Consell Valencià de l'Esport, en el de les seues delegacions territorials d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es faça constar clarament el nom de l'oficina i la data, lloc, hora i minut de l'admissió.
Quan la sol·licitud no es presente en cap dels registres dependents del Consell Valencià de l'Esport es recomana avisar per fax (núm. 557992196) al Consell Valencià de l'Esport.
2.2. El termini de presentació de sol·licituds finalitzarà el 3 de juliol de 2009. L'incompliment d'este termini determinarà automàticament l'exclusió.
2.3. L'admissió a tràmit d'una sol·licitud de subvenció no generarà cap compromís de concessió de la dita subvenció.
2.4. Quan la sol·licitud no reunisca els requisits o falte algun document complementari de què en cada cas s'exigisquen es requerirà als interessats perquè ho esmenen en el termini de deu dies, amb indicació que, si així no ho feren, se'ls tindrà per desistit de la seua petició. En este cas, el Consell Valencià de l'Esport declararà este desistiment prèvia resolució dictada a este efecte per la vicepresidenta del Consell Valencià de l'Esport.
Tercera. Comissió tècnica d'avaluació i resolució
3.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats per la vicepresidenta del Consell Valencià de l'Esport. La comissió tècnica d'avaluació podrà assessorar-se d'experts i professionals, en cas de considerar-se convenient.
3.2. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació de subvenció a la vicepresidenta del Consell Valencià de l'Esport que resoldrà, per delegació de la presidenta del Consell Valencià de l'Esport, sobre l'ajuda i determinarà la quantia d'esta.
3.3. La vicepresidenta del Consell Valencià de l'Esport resoldrà la concessió o denegació de les sol·licituds presentades en el termini màxim de sis mesos des de la publicació de la present convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la present convocatòria s'entendran denegades. El Consell Valencià de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.
Quarta. Obligacions dels beneficiaris
4.1. Mantindre's en la situació que legitima la seua concessió.
4.2. Acreditar el compliment dels requisits i condicions que determinen la concessió o gaudi de l'ajuda.
4.3. Sotmetre's a les actuacions de control financer que corresponen a la Intervenció General i a la Sindicatura de Comptes en relació amb les subvencions i ajudes concedides.
4.4. Comunicar al Consell Valencià de l'Esport l'obtenció d'altres subvencions, ajudes, ingressos o recursos que financen les activitats subvencionades, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.
4.5. Incloure convenientment en el material que s'elabore amb motiu de la realització de l'activitat la col·laboració del Consell Valencià de l'Esport de la Generalitat, segons el model que haurà de sol·licitar-se al Consell Valencià de l'Esport i que haurà de remetre's a este.
4.6. Desenvolupar el curs per al qual s'haja concedit la subvenció, mantenint les seues condicions i sol·licitant autorització de qualsevol modificació en estes que en funció de les circumstàncies hagen d'adoptar-se.
4.7. Acreditar amb anterioritat a dictar-se la proposta de resolució que es troba al corrent en el compliment de les seues obligacions tributàries i davant de la Seguretat Social, segons s'indica en la base 1.3 del present annex.
4.8. Disposar de llibres comptables per a garantir l'adequat exercici de les facultats de comprovació i control.
4.9. Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
4.10. Procedir al reintegrament dels fons percebuts en els supòsits previstos en la base octava.
Quinta. Modificació de la resolució de concessió
5.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.
5.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
5.3. En el cas que s'augmentara la dotació pressupostària d'esta línia, l'augment es distribuiria entre els sol·licitants, sense obrir nou termini de presentació de sol·licituds, en aplicació dels criteris establits en les presents bases.
Sexta. Responsabilitats
La Generalitat no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip durant la realització de l'activitat subvencionada, en la seu en què es desenvolupen o respecte a tercers.
Sèptima. Procediment de pagament i terminis de justificació
7.1. El pagament es realitzarà d'una sola vegada quan s'haja justificat degudament l'activitat objecte de subvenció.
7.2. Terminis de justificació:
Amb caràcter general, el termini de presentació de les justificacions conclourà el 30 d'octubre de l'any 2009, excepte per a les activitats que s'exercisquen exclusivament després d'esta data, i en este cas el termini conclourà el 10 de desembre de 2009.
Octava. Justificació de la subvenció
8.1. La justificació de les subvencions concedides revestirà la forma de compte justificatiu simplificat que, d'acord amb el que disposa l'article 75 del Reglament de la Llei General de Subvencions, haurà de contindre la informació següent:
a) En el cas de les activitats subvencionades per a l'organització de cursos de formació dirigits a diplomar entrenadors en les diferents modalitats esportives (annex I): una memòria d'actuació justificativa del compliment de les condicions imposades en la concessió de la subvenció per a la realització del bloc específic en què s'incloguen dates de realització, lloc de realització, cronograma, professorat i àrees impartides.
En el cas de les activitats subvencionades per a l'organització d'activitats de formació permanent de tècnics i professionals en l'àmbit de l'activitat física i de l'esport (annex II): una memòria d'actuació justificativa del compliment de les condicions imposades en la concessió de la subvenció amb indicació de les activitats realitzades (introducció, objectius, continguts, dates de realització, lloc de realització, cronograma, professorat, etc.).
b) Una relació classificada de les despeses de l'activitat, amb indicació del creditor i del document, el seu import, data d'emissió i, si és el cas, data de pagament. S'indicarà, en document a banda, quines d'estes despeses són finançades amb la subvenció concedida pel Consell Valencià de l'Esport (segons l'imprés facilitat pel Consell Valencià de l'Esport).
c) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència (segons l'imprés facilitat pel Consell Valencià de l'Esport).
Estos impresos es trobaran a disposició dels interessats a través de la web www.cve.gva.es en el seu apartat d'ajudes - formació esportiva.
d) Per a les activitats formatives a què es referix l'annex II s'haurà de presentar acta d'assistents.
e) Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari per a les despeses per prestació de servicis per empreses de consultories o assistència tècnica que superen 12.000 €. L'elecció es farà d'acord amb criteris d'eficiència i economia, havent de justificar-se expressament en una memòria l'elecció, quan no recaiga en la proposta econòmica més avantatjosa.
8.2. El Consell Valencià de l'Esport comprovarà, a través de les tècniques de mostratge que es determinen, els justificants que crega oportuns, i per tant podrà requerir al beneficiari la remissió dels justificants de despesa seleccionats.
8.3. Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre (BOE de 29/11/03).
8.4. Queden exclosos de la possibilitat de la seua justificació amb fons procedents de la subvenció del Consell Valencià de l'Esport les despeses ocasionades per:
- Adquisició d'immobilitzat.
- Adquisició de béns destinats a la venda.
- Aportacions a sistemes complementaris de pensions.
- Multes i recàrrecs per pròrroga o constrenyiment imposats per qualsevol administració pública.
- Els bitllets emesos i no utilitzats.
- Despeses extres d'hotel o similar, bar, minibar, etc.
- Indemnitzacions per raó de servici que superen les quanties exceptuades de gravamen establides en la legislació vigent del IRPF.
- Despeses sumptuàries.
- Despeses socials (primes per assegurança de vida, etc.), excepte la quota a la Seguretat Social i la resta de cotitzacions socials.
- Indemnitzacions per acomiadament.
- Avançaments reintegrables.
- Despeses d'altres exercicis (els ocasionats en anys diferents al de l'aplicació de la subvenció).
- Nòmines de treballadors contractats per l'entitat organitzadora.
8.5. Amb caràcter general, no podran justificar-se amb càrrec a la subvenció del Consell Valencià de l'Esport totes aquelles despeses que es financen amb aportacions directes d'esportistes, clubs o tècnics, com a llicències esportives, mutualitats, quotes de curset, etc.
Novena. Reintegrament i/o revocació de les subvencions
9.1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:
a)Incompliment de l'obligació de justificació.
b)Obtenció de la subvenció sense reunir les condicions requerides.
c)Incompliment de la finalitat per a la qual va ser concedida la subvenció.
d)Incompliment de les condicions imposades als beneficiaris amb motiu de la concessió de la subvenció.
e)Igualment, en el supòsit previst en la base 5.1., quan la subvenció principal siga la del Consell Valencià de l'Esport procedirà el reintegrament de l'excés obtingut sobre el cost de l'activitat exercida.
f)Així com tots aquells casos que establix el capítol I del títol II de la Llei 38/2003, de 17 de novembre, General de Subvencions.
9.2. Els supòsits de reintegrament s'establixen sense perjuí dels casos en què procedisca incoar un expedient sancionador d'acord amb el que establix els articles 52 i següents de la Llei General de Subvencions.
Desena. Legislació aplicable
En tot allò no previst en esta resolució, els beneficiaris es sotmetran al que establix el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici 2009 i allò que s'ha regulat en la disposició final primera de la Llei 38/2003 General de Subvencions.